[pic] | EUROOPAN YHTEISÖJEN KOMISSIO |

Bryssel 17.3.2006

SEK(2006) 371 lopullinen

Ehdotus

Neuvostossa kokoontuneiden jäsenvaltioiden hallitusten edustajien SISÄINEN SOPIMUS

vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa, Beninissä 23 päivänä kesäkuuta 2000 allekirjoitetun ja Luxemburgissa, Luxemburgin suurherttuakunnassa 25 päivänä kesäkuuta 2005 tarkistetun kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille

(komission esittämä)

PERUSTELUT

Joulukuun 16. päivänä 2005 kokoontunut Eurooppa-neuvosto käsitteli AKT–EY-kumppanuussopimukseen perustuvaa, yhdeksännen EKR:n jälkeisen monivuotisen rahoituskehyksen mukaista Afrikan, Karibian ja Tyynenmeren valtioiden (AKT-valtioiden) kanssa tehtävää alueellista yhteistyötä ja päätti rahoituskehyksen soveltamiskaudesta (vuodet 2008–2013), käytettävissä olevien varojen määrästä (22 682 miljoonaa euroa käypinä hintoina, tukimenoja lukuun ottamatta), rahoitusmekanismista (hallitustenvälinen Euroopan kehitysrahasto – EKR) ja jakoperusteesta (suurin piirtein yhdeksännen EKR:n maksuosuuksien jakoperusteen ja arvioidun budjettirahoitusosuuden puolivälissä). Tämän perusteella valmisteltiin monivuotinen rahoituskehys vuosiksi 2008–2013 sekä sitä täydentävä sisäinen sopimus. Mukana on joulukuun 2005 Eurooppa-neuvoston hyväksymän jakoperusteen pohjalta laadittu alustava selvitys äänten painotuksista kymmenennen EKR:n komiteassa. Tukimenoja varten pyydetään lisärahoitusta, jonka määrä vastaa 4 prosenttia komission hallinnoimista määrärahoista. Tämä merkitsee huomattavaa lisäystä yhdeksänteen EKR:ään verrattuna ja kuvastaa komission halua ottaa paremmin huomioon EKR:n toteuttamisen edellyttämät todelliset tukimenot, mukaan luettuina lisäkustannukset, jotka liittyvät avun täytäntöönpanotehtävien siirtämiseen lähetystöihin sekä seurannan parantamiseen.

Sisäinen sopimus tulee voimaan vasta, kun kaikki jäsenvaltiot ovat ratifioineet sen. Aiemmat kokemukset osoittavat, että ratifiointiprosessi saattaa kestää kaksi vuotta tai jopa pidempään sopimuksen allekirjoittamisesta lukien. Tämän vuoksi AKT-valtiot ja Euroopan yhteisö esittivät AKT–EY-kumppanuussopimuksen tarkistuksen allekirjoittamisen yhteydessä 25. kesäkuuta 2005 yhteisen julistuksen, jonka mukaan ”kukin osapuoli pyrkii ratifioimaan tarkistetun Cotonoun sopimuksen 18 kuukauden kuluessa sen allekirjoittamisesta ottaen huomioon kansalliset ja yhteisön tason toimivaltuudet ja menettelyt”. Koska yhdeksännen EKR:n varat on todennäköisesti sidottu kokonaan vuoden 2007 loppuun mennessä, on erittäin tärkeää, että kymmenennen EKR:n toteutus voidaan todella aloittaa vuoden 2008 ensimmäisenä päivänä. Tästä syystä ratifiointiprosessi olisi aloitettava mahdollisimman pian eli heti kun AKT–EY-ministerineuvosto on hyväksynyt vuosia 2008–2013 koskevan monivuotisen rahoituskehyksen, minkä on tarkoitus tapahtua kesäkuun 2006 alussa.

Yhdeksänteen EKR:ään liittyvä sisäinen sopimus kattaa rahoituspöytäkirjan mukaisen yhteisön avun rahoituksen lisäksi myös avun hallinnoinnin ja täytäntöönpanon, komiteamenettelyt mukaan luettuina. Sisäisen sopimuksen mukaan neuvosto voi yksimielisesti muuttaa niitä artikloja, joilla ei ole vaikutusta rahoitukseen ja jakoperusteeseen.

Toiminnan yhdenmukaistamista koskevan yhteisön sitoumuksen mukaisesti kymmenennen EKR:n toteutuksessa olisi noudatettava järjestelyjä, joista sovitaan vuosien 2007–2013 rahoitusnäkymien yhteydessä käytävien, kehitysyhteistyön ja taloudellisen yhteistyön rahoitusvälinettä koskevien keskustelujen tuloksena. Koska näihin keskusteluihin saattaa kulua pitkähkö aika, ehdotus kymmenettä EKR:ää koskevaksi sisäiseksi sopimukseksi kattaa vain ne osat, jotka edellyttävät ratifiointia. Näihin kuuluvat lähinnä rahoitusta koskevat määräykset ja vahvistus sille, että tarkoitus on perustaa asianmukainen hallintokomitea; kyseisen komitean ohjelmasuunnitteluun ja päätöksentekoon liittyvät tehtävät määritellään erillisessä neuvoston asetuksessa. Näin kevennettynä sisäinen sopimus lienee mahdollista saada nopeasti hyväksytyksi. Kymmenettä EKR:ää koskeva varainhoitoasetus laaditaan myöhemmin siinä vaiheessa, kun yleiseen talousarvioon sovellettavien säännösten yksinkertaistaminen on saatu päätökseen. Tässäkin on tavoitteena menettelyn mahdollisimman pitkälle viety järkiperäistäminen.

Kymmenettä EKR:ää koskevassa sisäisessä sopimuksessa vahvistetaan raukeamislausekkeen periaate, jolla tarkoitetaan sitä, että edellisten EKR:ien varoja ei voida enää sitoa kymmenennen EKR:n toteutuksen alettua eikä edellisistä EKR:istä kyseisen päivän jälkeen vapautettuja määrärahoja voida sitoa uudelleen. Tämä ei estä mahdollista myöhempää budjetointia. Uusi sisäinen sopimus mahdollistaa lisäksi jäsenvaltioiden maksuosuuksien myöhemmät korotukset ottaen huomioon niiden viimeaikaiset sitoumukset lisätä merkittävästi virallista kehitysapuaan monivuotisen rahoituskehyksen soveltamiskaudella eli vuosina 2008–2013 ja ohjata vähintään 50 prosenttia näistä lisäyksistä Afrikan maille. Sopimuksessa on myös riittävästi joustovaraa vuosien 2008/2009 budjettitarkistuksen mahdollisesti edellyttämien muutosten tekemiseksi.

Koska Eurooppa-neuvosto päätti 16. joulukuuta 2005 käyttää perustana nykyistä hallitustenvälistä EKR:ää, kymmenennessä EKR:ssä on AKT-valtioiden kanssa tehtävään alueelliseen yhteistyöhön tarkoitettujen määrärahojen lisäksi osoitettava lisärahoitusta myös merentakaisia maita ja alueita (MMA:t) varten. Komission alkuperäisessä ehdotuksessa [KOM(2004) 838] esitettiin, että MMA:ille osoitettavan määrän olisi oltava suhteessa niiden osuuteen yhdeksännestä EKR:stä. MMA:iden osuus yhdeksännen EKR:n toimintamäärärahoista AKT-valtioille oli 1,30 prosenttia, joten MMA:ille suunnattavan yhteisön avun rahoitukseen vuosina 2008–2013 pyydetään 294 miljoonaa euroa.

Neuvoston 16. joulukuuta 2005 tekemien päätelmien mukaisesti tässä ehdotuksessa ennakoidaan, että Bulgaria ja Romania ovat liittyneet EU:hun 1. tammikuuta 2008 mennessä ja osallistuvat siten kymmenennen EKR:n rahoitukseen. Bulgarian ja Romanian osuudesta voidaan tarvittaessa säätää erikseen päätöksessä, joka on tarkoitus tehdä sisäisen sopimuksen väliaikaisesta soveltamisesta.

Ehdotus

Neuvostossa kokoontuneiden jäsenvaltioiden hallitusten edustajienSISÄINEN SOPIMUS

vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa, Beninissä 23 päivänä kesäkuuta 2000 allekirjoitetun ja Luxemburgissa, Luxemburgin suurherttuakunnassa 25 päivänä kesäkuuta 2005 tarkistetun kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille

NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka

ottavat huomioon Euroopan yhteisön perustamissopimuksen,

sekä katsovat seuraavaa:

(1) Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa, Beninissä 23 päivänä kesäkuuta 2000 allekirjoitetun ja Luxemburgissa, Luxemburgin suurherttuakunnassa 25 päivänä kesäkuuta 2005 tarkistetun kumppanuussopimuksen, jäljempänä ’AKT–EY-sopimus’, liitteessä I a olevassa 3 kohdassa todetaan, että ”monivuotiseen rahoituskehykseen tai siihen liittyviin sopimuksen osiin tarvittavista muutoksista päättää tämän sopimuksen 95 artiklasta poiketen ministerineuvosto” [1].

(2) Port Moresbyssa, Papua-Uudessa-Guineassa 1 ja 2 päivänä kesäkuuta 2006 kokoontunut AKT–EY-ministerineuvosto hyväksyi AKT–EY-sopimukseen lisättävän liitteen I b, jossa vahvistetaan AKT-valtioille AKT–EY-sopimuksen perusteella ja vuosia 2008–2013 koskevan monivuotisen rahoituskehyksen mukaisesti annettavan yhteisön avun kokonaismääräksi 22 682 miljoonaa euroa. Nämä varat myönnetään jäsenvaltioiden rahoittamasta kymmenennestä Euroopan kehitysrahastosta, jäljempänä ’kymmenes EKR’.

(3) Merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehtyä neuvoston päätöstä 2001/822/EY, jäljempänä ’assosiaatiopäätös’, sovelletaan 31 päivään joulukuuta 2011. Mainittuun päivään mennessä tehdään uusi päätös EY:n perustamissopimuksen 187 artiklan perusteella. Neuvosto vahvistaa yksimielisesti 31 päivään joulukuuta 2007 mennessä komission ehdotuksesta, että perustamissopimuksen neljännessä osassa tarkoitetuille merentakaisille maille ja alueille myönnetään 294 miljoonaa euroa rahoitustukea kymmenennestä EKR:sta vuosina 2008–2013.

(4) Toukokuun 30 päivänä 2005 tehdyssä neuvoston päätöksessä 2005/446/EY vahvistetaan 31 päivä joulukuuta 2007 päivämääräksi, jonka jälkeen komission hallinnoimia yhdeksännen EKR:n varoja, Euroopan investointipankin, jäljempänä ’investointipankki’, hallinnoimia korkotukia ja näistä määristä kertyviä korkotuloja ei enää voida sitoa. Tätä päivämäärää voidaan tarvittaessa tarkistaa.

(5) AKT–EY-sopimuksen ja assosiaatiopäätöksen täytäntöön panemiseksi on tarpeen perustaa kymmenes EKR ja vahvistaa sen varojen jakamista ja jäsenvaltioiden maksuosuuksia koskevat yksityiskohtaiset säännöt.

(6) Neuvostossa kokoontuneet jäsenvaltioiden hallitusten edustajat ovat sopineet, että kymmenennestä EKR:stä varataan lisäksi 859 miljoonaa euroa komissiolle EKR:n ohjelmasuunnittelusta ja toteutuksesta aiheutuvia tukimenoja varten.

(7) Rahoitusyhteistyön hallinnointia koskevat säännöt olisi vahvistettava.

(8) Neuvosto hyväksyi 12 päivänä syyskuuta 2000 neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-sopimuksen rahoituspöytäkirjan mukaisesta yhteisön tukien rahoituksesta ja hoidosta sekä taloudellisen avun jakamisesta EY:n perustamissopimuksen neljännessä osassa tarkoitetuille merentakaisille maille ja alueille[2].

(9) Komission yhteyteen pitäisi perustaa jäsenvaltioiden hallitusten edustajista koostuva komitea, jäljempänä ’EKR:n komitea’, ja investointipankin yhteyteen pitäisi perustaa vastaavanlainen komitea. On tarpeen yhdenmukaistaa toimet, joita komissio ja investointipankki toteuttavat AKT–EY-sopimuksen ja assosiaatiopäätöksen vastaavien säännösten soveltamiseksi,

kuultuaan komissiota ja investointipankkia,

OVAT SOPINEET SEURAAVISTA MÄÄRÄYKSISTÄ:

1 LUKU

RAHOITUSVARAT

1 artikla

Kymmenennen EKR:n varat

1. Jäsenvaltiot perustavat kymmenennen Euroopan kehitysrahaston, jäljempänä ’kymmenes EKR’.

2. Kymmenes EKR muodostuu seuraavista varoista:

a) Enintään 23 835 miljoonan euron summa, joka koostuu jäsenvaltioiden maksuosuuksista seuraavasti:

Jäsenvaltio | Osuus (miljoonaa euroa) |

Belgia | 841,3755 |

Bulgaria | 33,369 |

Tšekki | 121,5585 |

Tanska | 476,700 |

Saksa | 4 886,175 |

Viro | 11,9175 |

Kreikka | 350,3745 |

Espanja | 1 871,0475 |

Ranska | 4 659,7425 |

Irlanti | 216,8985 |

Italia | 3 065,181 |

Kypros | 21,4515 |

Latvia | 16,6845 |

Liettua | 28,602 |

Luxemburg | 64,3545 |

Unkari | 131,0925 |

Malta | 7,1505 |

Alankomaat | 1 155,9975 |

Itävalta | 574,4235 |

Puola | 309,855 |

Portugali | 274,1025 |

Romania | 88,1895 |

Slovenia | 42,903 |

Slovakia | 50,0535 |

Suomi | 350,3745 |

Ruotsi | 653,079 |

Yhdistynyt kuningaskunta | 3 532,347 |

23 835,000 |

Tämä 23 835 miljoonan euron summa on käytettävissä monivuotisen rahoituskehyksen voimaantulosta lukien ja se jaetaan seuraavasti:

i) 22 682 miljoonaa euroa myönnetään AKT-valtioiden ryhmälle;

ii) 294 miljoonaa euroa myönnetään merentakaisille maille ja alueille;

iii) 859 miljoonaa euroa varataan komissiolle 6 artiklassa tarkoitettuihin tukimenoihin, joita komissiolle aiheutuu EKR:n ohjelmasuunnittelusta ja toteutuksesta.

b) AKT–EY-sopimuksen liitteessä I ja assosiaatiopäätöksen liitteessä II A mainitut, yhdeksännessä EKR:ssä investointikehyksen rahoittamiseen osoitetut varat, joihin 30 päivänä toukokuuta 2005 tehty neuvoston päätös 2005/446/EY päivämäärästä, jonka jälkeen yhdeksännen EKR:n varoja ei enää voida sitoa, ei vaikuta ja joita hallinnoidaan kymmenennen EKR:n toteuttamista koskevien järjestelyjen mukaisesti AKT–EY-sopimukseen perustuvan vuosia 2008–2013 koskevan monivuotisen rahoituskehyksen voimaantulopäivästä sekä niiden neuvoston päätösten voimaantulopäivästä, jotka koskevat merentakaisille maille ja alueille vuosina 2008–2013 myönnettävää rahoitustukea.

3. AKT-valtioille yhdeksännestä EKR:stä ja edellisistä EKR:istä myönnetyistä varoista käyttämättä jääneitä määriä sekä näistä rahastoista rahoitetuista hankkeista vapautuvia varoja ei enää sidota 31 päivän joulukuuta 2007 jälkeen tai sen päivän jälkeen, jona vuosia 2008–2013 koskeva monivuotinen rahoituskehys on tullut voimaan, jos tämä päivämäärä on myöhäisempi, lukuun ottamatta yhdeksättä EKR:ää edeltäviin rahastoihin kuuluvasta maatalouden perustuotteiden vientitulojen vakauttamisjärjestelmästä (Stabex) jäljellä olevia varoja ja 2 kohdan b alakohdassa tarkoitettuja varoja.

4. Kymmenennen EKR:n varat on kokonaisuudessaan tarkoitettu 1 päivän tammikuuta 2008 ja 31 päivänä joulukuuta 2013 välistä ajanjaksoa varten. Kymmenennen EKR:n varoja ei enää sidota 31 päivän joulukuuta 2013 jälkeen, ellei neuvosto yksimielisesti komission ehdotuksesta toisin päätä.

5. Edellisistä EKR:istä tehtyjen sitoumusten mukaisesti rahoitetuista toimista saatavat korkotulot ja AKT–EY-sopimuksen liitteessä IV olevan 37 artiklan 1 kohdassa tarkoitettujen valtuutettujen maksajien huostaan Eurooppaan talletettujen tämän artiklan 2 kohdassa tarkoitettujen varojen korkotulot merkitään yhdelle tai useammalle komission nimissä avatulle tilille ja käytetään 6 artiklan ehtojen mukaisesti.

6. Jos yhteisöön liittyy uusi valtio, 2 kohdassa esitettyä maksuosuuksien jakoa muutetaan komission ehdotuksesta neuvoston yksimielisellä päätöksellä.

7. Varojen määriä mukautetaan neuvoston yksimielisellä päätöksellä AKT–EY-sopimuksen 62 artiklan 2 kohdan mukaisesti.

8. Koska jäsenvaltiot ovat sitoutuneet lisäämään merkittävästi virallista kehitysapuaan monivuotisen rahoituskehyksen soveltamiskaudella eli vuosina 2008–2013, ne voivat tarjota komissiolle 2 kohdassa tarkoitettujen varojen ohella myös lisävaroja käytettäväksi erityisrahastoihin taikka komission tai investointipankin AKT–EY-sopimuksen mukaisesti hallinnoimien, AKT-valtioissa toteutettavien hankkeiden ja ohjelmien rahoitukseen ja yhteisrahoitukseen. Näiden varojen käyttöä koskevista järjestelyistä, mukaan luettuina 6 artiklassa tarkoitettujen komissiolle tai investointipankille aiheutuvien ylimääräisten tukimenojen rahoittamisesta, säädetään 9 artiklassa tarkoitetuissa asetuksissa. Jos jäsenvaltiot päättävät yksimielisesti antaa käyttöön tällaisia lisävaroja 2 kohdassa esitettyä jakoperustetta noudattaen, näitä varoja hallinnoidaan 8 artiklassa vahvistettujen hallintomenettelyjen mukaisesti.

9. Ennen kymmenennen EKR:n voimassaolon päättymistä jäsenvaltiot arvioivat AKT–EY-sopimuksen liitteessä 1 b olevan 7 kohdan mukaisesti sitoumusten ja maksujen toteutumisastetta sekä annetun avun tuloksia ja vaikutusta sen tulosarvioinnin perusteella, jonka neuvosto suorittaa komission vuonna 2010 valmisteleman ehdotuksen pohjalta. Muun muassa tämän arvioinnin perusteella määritetään se, missä määrin rahoitusyhteistyön tukemiseen tarvitaan uusia varoja vuoden 2013 jälkeen.

10. Jäsenvaltiot voivat ennen vuoden 2013 päättymistä tehdä yksimielisen päätöksen kymmenennen EKR:n jäljellä olevien sitomattomien varojen sisällyttämisestä talousarvioon kokonaan tai osittain. Monivuotista rahoituskehystä koskevassa AKT–EY-sopimuksen liitteessä I a olevan 3 kohdan mukaisesti monivuotiseen rahoituskehykseen ja siihen liittyviin sopimuksen osiin tarvittavista muutoksista päättää AKT–EY-ministerineuvosto.

2 artikla

AKT-valtioille osoitetut varat

1. Edellä 1 artiklan 2 kohdan a alakohdan i alakohdassa tarkoitettu 22 682 miljoonan euron summa jaetaan eri yhteistyövälineiden kesken seuraavasti:

a) Pitkän aikavälin kehityksen tukemiseen osoitetaan 18 940 miljoonaa euroa siten, että tuki ohjelmoidaan kansallisella ja alueellisella tasolla. Nämä määrärahat käytetään

i) maaohjelmien rahoittamiseen AKT–EY-sopimuksen liitteessä IV olevan 1–5 artiklan mukaisesti;

ii) alueellista ja alueidenvälistä yhteistyötä ja yhdentymistä tukevien alueohjelmien rahoittamiseen AKT–EY-sopimuksen liitteessä IV olevan 6–11 artiklan, 13 artiklan 1 kohdan ja 14 artiklan mukaisesti.

b) AKT-valtioiden keskinäisen ja alueidenvälisen yhteistyön tukemiseen AKT–EY-sopimuksen liitteessä IV olevan 12 artiklan, 13 artiklan 2 kohdan ja 14 artiklan mukaisesti osoitetaan 2 242 miljoonaa euroa. Näistä määrärahoista rahoitetaan muun muassa osa AKT–EY-sopimuksen pöytäkirjassa 1 tarkoitetun AKT-valtioiden sihteeristön, AKT–EY-sopimuksen 17 artiklalla perustetun yhteisen edustajakokouksen sekä AKT–EY-sopimuksen liitteessä III tarkoitettujen yritystoiminnan kehittämiskeskuksen (CDE) ja maatalouden ja maaseudun yhteistyön teknisen keskuksen (CTA) toimintakuluista.

c) Osa a ja b alakohdassa tarkoitetuista varoista voidaan käyttää ulkoisiin kriiseihin ja ennakoimattomiin tarpeisiin vastaamiseen eli tapauksen mukaan muun muassa täydentävään lyhytaikaiseen humanitaariseen apuun ja hätäapuun maa- tai aluetasolla AKT–EY-sopimuksen 72 ja 73 artiklan mukaisesti, ellei tällaista tukea voida rahoittaa EU:n talousarviosta, vientitulojen lyhytaikaisten vaihteluiden takia myönnettävään tukeen AKT–EY-sopimuksen 68 artiklan mukaisesti tai rauhan rakentamiseen ja selkkausten ehkäisemiseen ja ratkaisemiseen liittyviin toimiin AKT–EY-sopimuksen 11 artiklan mukaisesti.

d) Investointipankille osoitetaan 1 500 miljoonaa euroa investointikehyksen rahoittamiseen rahoitusehtoja koskevassa AKT–EY-sopimuksen liitteessä II esitettyjen ehtojen ja edellytysten mukaisesti; tähän summaan sisältyy lisärahoitusosuus investointikehykseen, jota hallinnoidaan uudistuvana rahastona, ja avustukset AKT–EY-sopimuksen liitteessä II olevassa 2 ja 4 artiklassa tarkoitettujen korkotukien rahoittamiseen kymmenennen EKR:n keston ajan.

2. Edellä 1 artiklan 8 kohdassa tarkoitettuja mahdollisia lisävaroja hallinnoi komissio tai investointipankki. Lisävarat, joihin viitataan 1 artiklan 8 kohdan viimeisessä virkkeessä, lisätään joko 1 kohdan a tai b alakohdassa tarkoitettuihin määrärahoihin riippuen päätöksestä, jonka AKT–EY-ministerineuvosto tekee AKT–EY-sopimuksen liitteessä I a olevan 3 kohdan mukaisesti.

3 artikla

Merentakaisille maille ja alueille osoitetut varat

1. Edellä 1 artiklan 2 kohdan a alakohdan ii alakohdassa tarkoitettu 294 miljoonan euron summa jaetaan assosiaatiopäätöksen muuttamisesta ennen 31 päivää joulukuuta 2007 tehtävän, perustamissopimuksen 187 artiklan mukaisen neuvoston päätöksen mukaisesti.

2. Jos jokin merentakaisista maista tai alueista itsenäistyy ja liittyy AKT–EY-sopimukseen, 1 kohdassa mainittua summaa alennetaan ja 2 artiklan a alakohdassa tarkoitettuja summia vastaavasti korotetaan neuvoston komission ehdotuksesta tekemällä yksimielisellä päätöksellä.

4 artikla

Investointipankin omista varoista myönnettävät lainat

1. Edellä 1 artiklan 2 kohdan b alakohdassa tarkoitettuun summaan, joka on yhdeksännessä EKR:ssä osoitettu investointikehyksen rahoittamiseen, ja 2 artiklan 1 kohdan d alakohdassa tarkoitettuun summaan lisätään ohjeellinen enintään 1 700 miljoonan euron summa investointipankin omista varoistaan myöntäminä lainoina. Nämä varat myönnetään AKT–EY-sopimuksen liitteessä II määrättyihin tarkoituksiin investointipankin perussäännössä esitetyin ehdoin ja kyseisessä liitteessä sekä assosiaatiopäätöksessä vahvistettujen investointirahoituksen ehtoja koskevien määräysten mukaisesti.

2. Jäsenvaltiot sitoutuvat suhteessa osuuksiinsa investointipankin merkitystä pääomasta toimimaan ehdoitta investointipankin takaajina kaikissa rahoitussitoumuksissa, jotka johtuvat investointipankin omista varoistaan rahoittamia lainoja koskevista, AKT–EY-sopimuksen liitteessä II olevan 1 artiklan ja assosiaatiopäätöksen vastaavien säännösten mukaisista sopimuksista lainanottajien kanssa.

3. Edellä 2 kohdassa tarkoitettu takaus on enintään 75 prosenttia investointipankin kaikkien lainasopimusten perusteella avaamista luotoista, mutta se kattaa kaikki riskit.

4. Edellä 2 kohdassa tarkoitetut jäsenvaltioiden sitoumukset vahvistetaan kunkin jäsenvaltion ja investointipankin välisissä takaussopimuksissa.

5 artikla

Investointipankin hallinnoimat toimet

1. AKT-valtioille, merentakaisille maille ja alueille sekä Ranskan merentakaisille departementeille myönnetyistä erityislainoista investointipankille suoritetut maksut sekä riskipääomatoimien tuotot ja tulot, jotka liittyvät yhdeksättä EKR:ää edeltäviin EKR:iin, palautetaan jäsenvaltioille suhteessa niiden osuuksiin asianomaisessa EKR:ssä, jollei neuvosto päätä yksimielisesti komission ehdotuksesta rahastoida varoja tai osoittaa niitä muihin tarkoituksiin.

2. Edellä 1 kohdassa tarkoitettujen lainojen ja toimien hallinnoinnista pankille maksettavat välityspalkkiot vähennetään jäsenvaltioille palautettavista määristä etukäteen.

3. Tulot ja tuotot, jotka investointipankki saa yhdeksännen ja kymmenennen EKR:n investointikehyksen puitteissa suorittamistaan toimista, käytetään kehyksen muihin toimiin AKT–EY-sopimuksen liitteessä II olevan 3 artiklan määräysten mukaisesti sen jälkeen, kun niistä on vähennetty investointikehykseen liittyvät poikkeukselliset menot ja velat.

4. Investointipankki saa 3 kohdassa tarkoitettujen investointikehyksen toimien hallinnoimisesta täyden korvauksen AKT–EY-sopimuksen liitteessä II olevan 3 artiklan 1 kohdan a alakohdan mukaisesti.

6 artikla

EKR:ään liittyviin tukimenoihin varatut varat

1. Edellä 1 artiklan 2 kohdan b alakohdan iii alakohdassa ja 1 artiklan 5 kohdassa tarkoitetuilla tukitoimiin varatuilla varoilla katetaan ne EKR:n ohjelmasuunnittelusta ja toteutuksesta aiheutuvat kustannukset, jotka eivät välttämättä sisälly 9 artiklan 1 kohdassa mainitussa neuvoston asetuksessa tarkoitettuihin strategia-asiakirjoihin ja monivuotisiin maaohjelmiin.

2. Tukitoimiin varattujen varojen osuus komission AKT–EY-sopimuksen ja assosiaatiopäätöksen nojalla hallinnoimista varoista on arviolta 4 prosenttia ja niitä voidaan käyttää komission hallinnoimia EKR-varoja koskevan ohjelmasuunnittelun ja sen toteutuksen kannalta välttämättömistä valmistelu-, seuranta-, valvonta-, kirjanpito-, tilintarkastus- ja arviointitoimista aiheutuviin menoihin, näiden tavoitteiden saavuttamiseen liittyviin menoihin, jotka voivat aiheutua esimerkiksi kehitysyhteistyöalan tutkimustoiminnasta, selvityksistä, kokouksista, tiedotuksesta, valistuksesta, koulutuksesta ja julkaisutoiminnasta, sekä tietojenvaihdon edellyttämistä tietoliikenneverkoista aiheutuviin menoihin ja kaikkiin muihin hallinnollisesta tai teknisestä avusta johtuviin menoihin, joita komissiolle saattaa aiheutua EKR:n hallinnoinnista. Varoja käytetään lisäksi sekä komission päätoimipaikassa että lähetystöissä niihin hallinnollisiin tukitehtäviin, jotka ovat tarpeen AKT–EY-sopimuksen ja assosiaatiopäätöksen nojalla rahoitettujen toimien hallinnoinnissa.

II LUKU

TÄYTÄNTÖÖNPANO JA LOPPUMÄÄRÄYKSET

7 artikla

Rahoitusosuudet kymmenenteen EKR:ään

1. Komissio laatii ja toimittaa neuvostolle vuosittain ennen lokakuun 15 päivää selostuksen kuluvan ja seuraavan varainhoitovuoden sitoumuksista, maksuista sekä maksuosuuksia koskevista pyynnöistä ottaen huomioon investointikehyksen hallinnointia ja toimia koskevat investointipankin ennusteet. Nämä määrät perustuvat tosiasiallisiin valmiuksiin käyttää ehdotetun tasoiset varat. Neuvosto päättää 8 artiklassa vahvistetulla määräenemmistöllä seuraavan varainhoitovuoden maksuosuuksina pyydettävästä vuotuisesta määrästä yksilöiden samalla komissiolle ja investointipankille kuuluvan osan.

2. Komissio ja neuvosto varmistavat, että maksuosuudet vastaavat ennakoituja maksuja. Jos 1 kohdan mukaisesti vahvistetut maksuosuudet eivät vastaa EKR:n todellisia tarpeita asianomaisen varainhoitovuoden aikana, komissio tekee neuvostolle ehdotuksia maksuosuuksien muuttamisesta ja neuvosto päättää asiasta 8 artiklassa vahvistetulla määräenemmistöllä.

3. Mitä tulee edellisissä EKR:issä sidottujen varojen maksuun, jäsenvaltioiden maksuosuudet lasketaan suhteessa kunkin jäsenvaltion maksuosuuteen yhdeksännessä EKR:ssä.

4. Yksityiskohtaiset säännöt jäsenvaltioiden maksuosuuksien maksamisesta annetaan 9 artiklan 2 kohdassa tarkoitetussa varainhoitoasetuksessa.

8 artikla

Euroopan kehitysrahaston komitea

1. Komissioon perustetaan komission hallinnoimien kymmenennen EKR:n varojen hoitoa varten komitea, jäljempänä ’EKR:n komitea’, joka muodostuu jäsenvaltioiden hallitusten edustajista. EKR:n komitean puheenjohtajana toimii komission edustaja, ja komissio huolehtii sen sihteeristötehtävistä. Investointipankin edustaja osallistuu komitean työskentelyyn.

2. Jäsenvaltioiden äänet painotetaan EKR:n komiteassa seuraavasti:

Jäsenvaltio | Äänimäärä |

Belgia | [35] |

Bulgaria | [1] |

Tšekki | [5] |

Tanska | [20] |

Saksa | [205] |

Viro | [1] |

Kreikka | [15] |

Espanja | [79] |

Ranska | [196] |

Irlanti | [9] |

Italia | [129] |

Kypros | [1] |

Latvia | [1] |

Liettua | [1] |

Luxemburg | [3] |

Unkari | [6] |

Malta | [1] |

Alankomaat | [49] |

Itävalta | [24] |

Puola | [13] |

Portugali | [12] |

Romania | [4] |

Slovenia | [2] |

Slovakia | [2] |

Suomi | [15] |

Ruotsi | [27] |

Yhdistynyt kuningaskunta | [148] |

Yhteensä | [1001] |

3. EKR:n komitea tekee päätöksensä sellaisella [601] äänen määräenemmistöllä, joka edustaa vähintään [13:a] asian puolesta äänestävää jäsenvaltiota.

4. Edellä 2 kohdassa määrättyä äänten painotusta ja 3 kohdassa tarkoitettua määräenemmistöä muutetaan neuvoston yksimielisellä päätöksellä 1 artiklan 6 kohdassa tarkoitetussa tapauksessa.

5. EKR:n komitea vahvistaa työjärjestyksensä.

9 artikla

Täytäntöönpanosäännökset

Tämän sopimuksen täytäntöönpanoa koskevat säännökset annetaan

1) ohjelmasuunnittelun ja päätöksenteon menettelyjä koskevassa asetuksessa, jonka neuvosto antaa 8 artiklassa vahvistetulla määräenemmistöllä ennen AKT–EY-sopimuksen voimaantuloa komission ehdotuksen perusteella ja saatuaan investointipankin lausunnon sitä itsenään koskevista säännöksistä;

2) varainhoitoasetuksessa, jonka neuvosto antaa 8 artiklassa vahvistetulla määräenemmistöllä ennen AKT–EY-sopimuksen voimaantuloa komission ehdotuksen perusteella ja saatuaan investointipankin lausunnon sitä koskevista säännöksistä sekä lausunnon Euroopan yhteisön perustamissopimuksen 247 artiklalla perustetulta tilintarkastustuomioistuimelta, jäljempänä ’tilintarkastustuomioistuin’.

10 artikla

Rahoituksen toteutus, kirjanpito, tilintarkastus ja vastuuvapauden myöntäminen

1. Komissio vastaa 2 artiklan 1 kohdan a ja b alakohdan, 2 artiklan 2 kohdan ja 6 artiklan mukaisesti hallinnoimiensa määrärahojen käytöstä ja huolehtii hankkeiden ja ohjelmien taloudellisesta toteutuksesta 9 artiklan 2 kohdassa tarkoitetun varainhoitoasetuksen mukaisesti. Aiheettomasti maksettujen varojen takaisinperintää koskevat komission päätökset ovat täytäntöönpanokelpoisia Euroopan yhteisön perustamissopimuksen 256 artiklan mukaisesti.

2. Investointipankki hallinnoi yhteisön puolesta investointikehystä ja huolehtii sen toimien toteuttamisesta 9 artiklan 2 kohdassa tarkoitetun varainhoitoasetuksen sääntöjen mukaisesti. Investointipankki toimii tällöin yhteisön puolesta ja sen vastuulla. Kaikki näistä toimista johtuvat oikeudet, erityisesti oikeudet velkojana tai omistajana, kuuluvat jäsenvaltioille.

3. Investointipankki vastaa sellaisten toimien taloudellisesta toteutuksesta, joihin on myönnetty 4 artiklan mukaista lainaa sen omista varoista sekä mahdollisesti korkotukea rahaston avustusvaroista.

4. Komissio laatii kunkin varainhoitovuoden osalta EKR:n tilinpäätöksen, hyväksyy sen ja toimittaa sen Euroopan parlamentille, neuvostolle ja tilintarkastustuomioistuimelle.

5. Komissio antaa 9 artiklassa tarkoitetut tiedot tilintarkastustuomioistuimen käyttöön, jotta tämä voisi kyseisen asiakirja-aineiston perusteella valvoa EKR:n varoista annetun tuen käyttöä.

6. Investointipankki toimittaa komissiolle ja neuvostolle vuosittain kertomuksen hallinnoimillaan EKR:n varoilla rahoitettujen toimien toteutuksesta.

7. Ellei 9 kohdasta muuta johdu, tilintarkastustuomioistuin käyttää sille Euroopan yhteisön perustamissopimuksen 248 artiklalla annettua toimivaltaa EKR:n toimien suhteen. Edellytyksistä, joilla tilintarkastustuomioistuin käyttää toimivaltaansa, säädetään 9 artiklan 2 kohdassa tarkoitetussa varainhoitoasetuksessa.

8. Euroopan parlamentti myöntää komissiolle EKR:n varainhoitoa koskevan vastuuvapauden investointipankin hallinnoimia toimia lukuun ottamatta; vastuuvapaus myönnetään neuvoston suosituksesta, josta tämä on päättänyt 8 artiklassa vahvistetulla määräenemmistöllä.

9. Investointipankin hallinnoimista EKR:n varoista rahoitettuihin toimiin sovelletaan samoja sen perussäännössä määrättyjä valvonta- ja vastuuvapausmenettelyjä kuin sen muuhunkin toimintaan.

11 artikla

Tarkistuslauseke

Neuvosto voi yksimielisesti ja komission ehdotuksesta muuttaa II luvun artikloja. Investointipankki osallistuu komission ehdotuksen laatimiseen sen omia toimia sekä investointikehystä koskevissa asioissa.

12 artikla

Sisäisen sopimuksen ratifiointi, voimaantulo ja voimassaoloaika

1. Kukin jäsenvaltio hyväksyy tämä sopimuksen valtiosääntönsä asettamien vaatimusten mukaisesti. Kunkin jäsenvaltion hallitus ilmoittaa Euroopan unionin neuvoston pääsihteeristölle tämän sopimuksen voimaan saattamiseksi vaadittavien menettelyjen päätökseen saattamisesta.

2. Tämä sopimus tulee voimaan sitä päivää seuraavan toisen kuukauden ensimmäisenä päivänä, jona viimeinen jäsenvaltio ilmoittaa hyväksyneensä sopimuksen.

3. Tämä sopimus on voimassa yhtä kauan kuin AKT–EY-sopimuksen liitteessä I b esitetty monivuotinen rahoituskehys. Sen estämättä, mitä 1 artiklan 4 kohdassa määrätään, tämä sopimus on kuitenkin voimassa niin pitkään kuin on tarpeen kaikkien AKT–EY-sopimuksen ja assosiaatiopäätöksen sekä mainitun monivuotisen rahoituskehyksen perusteella rahoitettujen toimien toteuttamisen kannalta.

13 artikla

Todistusvoimaiset kielet

Tämä sopimus, joka on laadittu yhtenä kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä ja jonka jokainen teksti on yhtä todistusvoimainen, talletetaan Euroopan unionin neuvoston pääsihteeristön arkistoon, ja pääsihteeristö toimittaa oikeaksi todistetun jäljennöksen siitä kunkin allekirjoittajavaltion hallitukselle.

Tehty Brysselissä

Allekirjoitukset

[1] EUVL L 287, 28.10.2005.

[2] EYVL L 317, 15.12.2000.